Žilinka, Maroš, generálny prokurátor SR (2024-09-20):
Tak opätovne, vážený pán podpredseda Národnej rady, vážené pani poslankyne, páni poslanci, ja si, samozrejme, vážim každý jeden názor aj k správe o činnosti, aj k mojej osobe, ale skutočne to, čo odznelo vo vašich príspevkoch, malo, bolo pramálo k veci odborne a už vôbec nie k správe o činnosti za rok 2023. To sa akosi opomína, že to je správa za rok 2023. Pokiaľ ide, pán poslanec Mikulec, o trestné činy krádeže, na strane 32 je tabuľka, kde sú počty trestných činov krádeže, samozrejme, ťažko je premietnuť do správy za rok 2023 stav tejto trestnej činnosti v roku 2024 v druhej polovici, to akiste uznáte, tým skôr s ohľadom na čas, kedy bola predkladaná správa do Národnej rady. Vaše príspevky jednotlivých poslancov a poslankýň boli popretkávané osobnými útokmi, invektívami a takpovediac doslova manipulovaním verejnej mienky. Pani poslankyňa Kolíková, teda k vám. Hovoríte o mojom politickom aktivizme a že chcem byť súčasťou a som súčasťou politického boja. Vždy som tvrdil, že žiaden politik ani politička nebude mať na moju rozhodovaciu činnosť žiaden vplyv. Vždy som to tvrdil a vždy som tak postupoval. Môžte s mojimi rozhodnutiami nesúhlasiť, môžte s mojimi názormi nesúhlasiť, ale za každým jedným rozhodnutím a každým jedným názorom vysloveným si stojím. Prosím vás pekne, sebe vlastným spôsobom podsúvate, podsúvate verejnosti sústavne opakované manipulácie aj týkajúce sa tej zmluvy medzi Slovenskou republikou a Spojenými štátmi americkými. Pritom sa prokurátorská rada Generálnej prokuratúry vyjadrila jasne, akým spôsobom prebiehalo pripomienkové konanie, že som žiadnym spôsobom do toho neingeroval, nikomu som nedával žiadne pokyny, akým smerom má byť zmluva pripomienkovaná, a že ho odbor legislatívy, resp. oddelenia legislatívy vykonávalo vo vlastnej réžii, vo vlastnej pôsobnosti a vo vlastnej kompetencii. A to sa týkalo aj rozporových konaní. Takže, prosím vás pekne, nezavádzajte. Nezavádzajte, ja som sa vyjadroval opakovane aj k tomu, čo tvrdíte, že som niečo prirovnával k invázii. To vôbec nie je pravda. Ale to robíte vždy a sebe vlastným spôsobom. A to sa týka aj súdnej mapy. Že vy ste vyhoveli našim pripomienkam? Ja som vám to na ústavnoprávnom výbore jasne povedal. Naše pripomienky neboli že vôbec zohľadnené. Vôbec! V tom materiáli, ktorý bol schválený, a ešte predseda ústavnoprávneho výboru na výbore povedal, že nakoľko sa nepodarilo, nakoľko sa nepodarilo politicky, aby zostali niektoré sídelné okresné súdy, tak tam zostala prokuratúra, ktorá keď sa tam nevykonáva trestné súdnictvo, je nanič a sú s tým len spojené náklady a cestovanie prokurátorov. Že ja som ticho a že vykrikujem, kedy by ste ani nečakali? Ja neviem, ja neviem, že by som bol vykrikoval alebo že by som bol ticho, ja som sa vždy ozval vtedy, ak som ja uznal za vhodné a potrebné sa vyjadriť. A čakali ste, že sa ozvem. Ale ja nie som poslanec Národnej rady. Ja som nepredkladal ten návrh zákona, ani jeden. Ale som bol jediný zo subjektov, ktoré sú inak subjektami pripomienkového konania medzirezortného, ktorý sa ozval a ako jediný som bol pranierovaný a volaný na hodiny otázok. Nikto iný, nikto iný sa neozval. Potom pri ďalších návrhoch zákonov zistili, že sa to dá, že som to spravil tak, ako som to spravil, a už sa ozývali aj iní, napríklad pri lex atentát. A nehnevajte sa, to prekrúcanie, že absolútne prekrúcanie tej videokonferencie, ktorú som spomínal aj na ústavnoprávnom výbore, a vy to veľmi dobre viete, že to nie je jediný krok k špecializácii a k zabezpečeniu plnenia agendy ochrany. Vy to veľmi dobre viete, pretože sa to týkalo výlučne a len ostatnej novely Trestného zákona týkajúcej sa úpravy ochrany eurofondov vzhľadom na posunutie trestných sadzieb vo vzťahu k subvenčným podvodom a že sme vykonali takéto, takúto videokonferenciu za účasti európskej delegovanej prokurátorky s krajskými prokuratúrami výlučne a z hľadiska zabezpečenia splnenia našich záväzkov, odstúpenia veci Európskej prokuratúre. A ja som vám povedal, že sme takýchto vecí odstúpili zo sedemdesiatšesť päťdesiat. Tak, prosím vás pekne, neprekrúcajte, nerobte tu z človeka, že nezodpovedá za agendu a že nezabezpečuje výkon agendy. Nepodsúvajte verejnosti, že tu nie je špecializácia. Špecializácia sa v rámci prokuratúry Slovenskej republiky dlhodobo a dlhoročne uplatňuje. To nie je pravda, čo hovoríte. Pokiaľ ide o pána poslanca Vanča, prakticky sa nie je k čomu vyjadriť, pretože to bol, bolo bezobsažné vyjadrenie, vyhlásenie alebo slová, na ktoré sa skutočne veľmi ťažko, ťažko reaguje aj vo vzťahu k tomu § 363 a nasledujúcich Trestného poriadku. To skutočne ani sa k tomu vyjadrovať nebudem. Ale vyjadrím sa k tomu, že žiadam pána poslanca Vanča a aj všetkých iných poslancov, ktorí by snáď k tomu chceli skĺznuť, aby upustili, aby upustili, aby upustili od vyjadrení, že hrám s tými, ktorí sú pri moci, či vykonávam pomstu vládnych politikov. To si skutočne vyprosujem od, aj od poslanca Národnej rady. Pán poslanec Grendel, to boli skôr vyjadrenia ku Úradu špeciálnej prokuratúry a k Dr. Kováčikovi, tam ťažko k tomu zaujímať stanovisko. Pán poslanec Polák, ste povedali, že vás mrzí, že som nebol na výbore. No ja som tam dve hodiny čakal aj spolu s prvým námestníkom a námestníkom a bol to druhý výbor. Prvý bol tiež zrušený, nie z môjho zavinenia, a my sme boli pripravení a asistent nám prišiel povedať, že správa prejednaná nebude a môžeme ísť domov. Takže aby to bolo len, aby to nevyznelo, že som sa vyhýbal nejakému výboru. A... ale to je v poriadku. Ste povedali, že nechodíte sa spovedať na Generálnu prokuratúru ako iní poslanci. Ale ku mne nechodia sa spovedať, nehnevajte sa, ja nie som ani farár, ani spovedník. A vôbec nie. Keď požiada poslanec Národnej rady o prijatie, ja s tým v zásade problém nemám, pokiaľ ide o úradné, úradné veci. Pokiaľ ide o pani poslankyňu Plavákovú, myslím si, že ja som sa jasne vyjadril k agende, k § 261, ale opäť to nemá nič spoločné so správou o činnosti za rok 2023. A pokiaľ ide o to, čo ste spomínali, že je tu nejaký návrh zákona, ja som sa to teraz dozvedel z vašich úst. Ale pokiaľ je pravda to, čo ste čítali z tej dôvodovej správy, tak je to v zásade len zákonné zafixovanie faktického stavu, ktorý na Generálnej prokuratúre je a v zásade budem si to musieť pozrieť. Čo sa týka, bolo tu, neviem, už kto to spomenul, že na, v Českej republike je na tých vyšších zastupiteľstvách, že sú špecializované útvary, ale... a že na Slovensku nie sú. No to, samozrejme, nie je pravda. Na krajských prokuratúrach sú útvary s plnou kompetenciou vo vzťahu k agende Špecializovaného trestného súdu a s plnou kompetenciou zákonov. Áno, takže nie je to pravda. Neviem, ktorá poslankyňa to povedala. A pokiaľ ste sa pýtali, pani poslankyňa, aj keď to nesúvisí so správou, že prečo nezostali všetky veci bývalým prokurátorom Úradu špeciálnej prokuratúry, dávam do pozornosti § 56 a), h) a § 56 a), g) zákona o prokuratúre a plus vyjadrenia krajských prokurátorov z 23. apríla 2024. A pokiaľ ide o poznámky pána poslanca Pročka, ad jedna, vyjadroval som sa k tomu úplne jasne, myslím, že to bolo už pred rokom alebo pred dvoma, pán poslanec, v živote som nebol na žiadnej poľovačke. V živote, rozumieme sa? V živote som žiadnemu politikovi nič neodkazoval. Nemám to zapotreby. A nebol som v žiadnom kontakte so súčasným predsedom vlády v bývalom volebnom období a dnes len v úradných veciach. Ďakujem veľmi pekne.